text: Efter flere ugers tørke: Regn og torden på vej
  09 juni 2018 kl. 18.09
  Søndag kan især Vestjylland få regn- og tordenbyger. Sol og varme vender dog tilbage hurtigt i løbet af den kommende uge.
  Det er som bekendt ikke meget regn, der er faldet over Syd- og Sønderjylland i løbet af maj og juni, og lørdag blev årets 25. sommerdag.
  Selv om man nogle steder i det sydsligste Jylland fik nogle få dråber regn lørdag, er der et mere omfattende regnvejr på vej mod Syd- og Sønderjylland søndag - så nu kan landmænd og haveejere glæde sig.
  - Regn- og tordenbyger over store dele af Jylland kendetegner søndagen, siger meteorolog Anders Brandt fra TV 2 Vejret.
  Mest regn ved Vestkysten
  I følge Anders Brandt bliver det meste af Syd- og Sønderjylland ramt af større eller mindre mængder vand.
  - Der kommer mindst regn langs de østvendte kyster og på Als, mens man kan forvente mere regn ved Vestkysten, siger Anders Brandt.
  Når regnvejret er drevet over Syd- og Sønderjylland, drejer vinden mod nordvest, og det betyder, at det varme, danske sommervejr vender tilbage med solskin, tørvejr og dagtemperaturer omkring 20-22 grader i næste uge.
  